અમેરિકામાં ઇમિગ્રેશનના મુદ્દે ભારે ઉહોપોહ મચેલો છે. ઇમિગ્રન્ટ્સના કારણે ઇકોનોમી ચાલે છે તેના કારણે તેમને આવવા દેવા છે, પણ એક વર્ગ એવો પણ ઊભો થયો છે, જેમને વિદેશીઓ ગમતા નથી. ગોરાઓની ભૂમિમાં બહુરંગી લોકોની હાજરી ઊડીને આંખે વળગે છે. રૂઢિચૂસ્ત ગોરાઓને તે ગમતું નથી. અમેરિકાના જાહેર જીવનમાં ભારતીયો અને ચીનાઓ છવાયેલા છે. ખાસ તો ભારતીયો. ગૂગલ અને માઇક્રોસોફ્ટ જેવી જગતની બંને કંપનીના સીઈઓ ભારતીયો હોય તે વાત દેખાયા વિના કેવી રીતે રહે. આવા બીજા ડઝન નામો લઈ શકાય તેમ છે. મોટેલ ઉદ્યોગ સંપૂર્ણપણે પટેલોના હાથમાં છે. આઇટી માટે એચ-1બી વીઝામાંથી 70 ટકા ભારતીયો લઈ જાય.